## València acull la Comissió Tècnica de Camps de Voluntariat Juvenil i d’Activitats Juvenils, que reunix totes les comunitats autònomes

*** Entre este dimecres i divendres que ve està prevista l'assistència de 40 responsables de l'àrea de joventut de les comunitats autònomes**

La ciutat de València acollirà entre el 8 i el 10 de novembre la Comissió Tècnica de Camps de Voluntariat Juvenil i d’Activitats Juvenils, organitzada per l’Institut Valencià de la Joventut (IVAJ).

El director general de l’IVAJ, Vicente Ripoll, ha explicat que es tracta d’unes jornades que reuniran 40 persones responsables d’esta àrea de la resta de comunitats autònomes i de l’Injuve, en les quals es presentaran les propostes de treball per a 2024 dels campaments d’estiu i voluntariat juvenils.

Vicente Ripoll ha destacat la importància que la Comunitat Valenciana aculla esta classe de trobades per a “continuar sent referents en les activitats d’oci educatiu i temps lliure”.

Les diverses sessions de treball s’articularan entorn de dos comissions de treball: activitats d’estiu i camps de voluntariat juvenil.

En l’apartat de camps de voluntariat es tractaran temes relacionats amb intercanvis entre comunitats autònomes, protocols, instruccions, gestió de reserves o participació de persones amb discapacitat, entre altres, amb la finalitat de millorar i adequar les activitats a la joventut.

L’objectiu és fomentar el voluntariat juvenil, adequant les edats i les necessitats, així com millorar els projectes tècnics.

Una de les principals qüestions en este apartat serà la valoració de l’actual exercici i les propostes per a 2024 dels camps de voluntariat a l’estranger, i la participació de persones estrangeres en els camps de les diverses comunitats autònomes.

Pel que fa als camps d’estiu, s’abordaran assumptes com ara l’intercanvi de places, els acords d’intercanvis bilaterals, les reserves entre comunitats autònomes, els participants amb necessitats educatives especials, les fitxes informatives o la participació de menors tutelats, entre altres.

Fora d’estes dos comissions, i entre altres assumptes, es tractaran les estratègies, les funcions i els compromisos entre les comunitats autònomes en matèria d’intercanvis i camps, així com les funcions i els compromisos entre estes i l’Injuve en els camps a l’estranger.

**Visita a l’Albufera**

A més de les hores de treball, l’IVAJ ha preparat, per als qui participen en la Comissió Tècnica, una visita a un camp de voluntariat, realitzada en col·laboració amb l’Ajuntament de Catarroja, un recorregut pel port fins a l’Albufera per a veure els treballs fets i els previstos, i una visita guiada a la ciutat de València.

Fecha: 08/11/2023